Ríkið greiðir 180 krónur fyrir innflutta kolefnisjöfnun bensíns – íslensk jöfnun fæst á 5 krónur Furðuleg innleiðing á ESB reglum leiðir til innflutnings á endurnýjanlegri orku sem nóg er til af hér á landi . Vegna orkutilskipana ESB er skylda að blanda orkusnauðu og dýru lífeldsneyti í bensín og Dieselolíu hér á landi . Ríkið niðurgreiðir innflutning á þessum íblöndunarefnum með 90 króna skattaívilnun á hvern lítra þeirra . Ríkissjóður eyðir um 1,5 milljarði króna í þetta á ári . Þær skatttekjur áttu upphaflega að fara í vegagerð . Með hertum reglum frá ESB sem innleiddar hafa verið í blindni og taka gildi í lok þessa árs gæti kostnaður ríkisins af þessu orðið yfir 2 milljarðar á ári . Markmiðið með þessum reglum ESB er að draga úr losun frá vegasamgöngum um 6% . En samkvæmt Orkusetri eru einmitt 6% fólksbílaflota Íslendinga þegar komin á innlenda endurnýjanlega ( raforku ) eða endurnýtta ( metan ) orku . Ljóst má vera af bílasölu undanfarinna missera að þetta hlutfall mun hækka áfram . Ef innflutningur fólksbíla verður svipaður á þessu ári og því síðasta og raf - og tengitvinnbílar verða áfram um fjórðungur af sölunni mun heildarhlutfall fólksbíla sem ganga fyrir innlendri endurnýjanlegri orku fara yfir 7% í lok árs . Íslendingar eru því að ná þessum markmiðum eftir sínum leiðum og með sinni orku . Ísland er heimsmethafinn í notkun endurnýjanlegrar orku á öllum sviðum með yfir 80% hlutfall . Á meðan er ESB í kjallaranum með um 17% sem er svipað hlutfall og Ísland hafði 1943 ! Ísland hefur því ekkert við þessa óhagkvæmu íblöndun frá ESB að gera og innleiðing reglna ætti að taka mið af því . Innleiðingin ætti að gera ráð fyrir að Ísland geti náð þessum markmiðum með sinni eigin endurnýjanlegu orku . Innflutta lífeldsneytið er auk þess af jafnaði með lægra orkuinnihald en hefðbundið eldsneyti og leiðir til aukinnar eyðslu í bílvélum , fleiri ferða á bensínstöðvar og aukins innflutnings á eldsneyti . Lífeldsneytið er kreist úr plöntum á borð við repju , maís og fleiri matjurtum ásamt pálmum sem ræktaðir eru á ruddum regnskógasvæðum . Því er haldið fram að með framleiðslu lífeldsneytisins náist nokkur kolefnisjöfnun vegna þess koltvísýrings sem plönturnar taka til sín þegar þær vaxa . En vegna þess að ræktun og vinnsla á lífeldsneytinu hefur talsverða losun í för með sér næst aðeins um helmings kolefnisjöfnun á hverjum lítra . Kostnaðurinn við fulla kolefnisjöfnun á hverjum lítra lífeldsneytis er því um 180 krónur . Kolviður býður fulla kolefnisjöfnun á bensínlítranum á tæpar 5 krónur . Votlendissjóður býður fulla kolefnisjöfnun á lítranum á um 12 krónur . Þetta ótrúlega hagstæða verð er því um 90% lægra en ríkið greiðir fyrir kolefnisjöfnun með innfluttu lífolíunni . Að því ógleymdu að þessi íslensku félög bæta um leið gæði landsins .